Εθνική και Πανεπιστημιακή Βιβλιοθήκη της Σλοβενίας

Η Εθνική και Πανεπιστημιακή Βιβλιοθήκη (σλοβενικά: Narodna in univerzitetna knjižnica, NUK), που ιδρύθηκε το 1774, είναι ένα από τα σημαντικότερα εθνικά εκπαιδευτικά και πολιτιστικά ιδρύματα της Σλοβενίας. Βρίσκεται στο κέντρο της Λιουμπλιάνα, ανάμεσα στην οδό Άουεσπεργκ (Τουργιάσκα Ουλίτσα), την οδό Γκέντρι (Γκοσπόσκα Ουλίτσα) και την οδό Βέγκα (Βεγκόβα Ουλίτσα), σε ένα κτίριο που σχεδιάστηκε από τον αρχιτέκτονα Γιόζε Πλέτσνικ κατά τα έτη 1930-1931 και κατασκευάστηκε μεταξύ 1936-1941. Το κτίριο θεωρείται ως ένα από τα μεγαλύτερα επιτεύγματα του Πλέτσνικ. Σύμφωνα με τον Νόμο περί Υποχρεωτικών Αντιγράφων των Εκδόσεων, οι εκδότες υποχρεούνται να υποβάλλουν αντίγραφο κάθε βιβλίου που δημοσιεύουν στην Εθνική και Πανεπιστημιακή Βιβλιοθήκη.

Συλλογές 
Το 2011, η βιβλιοθήκη κατείχε περίπου 1.307.000 βιβλία, 8.700 χειρόγραφα και πολυάριθμα άλλα κείμενα, οπτικές και πολυμεσικές πηγές, ενώ ήταν (το 2010) συνδρομητής σε 7.900 περιοδικά. Τα βιβλία και άλλες πηγές φυλάσσονται σε αποθήκες στην οδό Άουεσπεργκ και στην οδό Λέσκοσεκ. Έχουν υπάρξει σημαντικά προβλήματα όσον αφορά την έλλειψη χώρου και για το λόγο αυτό έχει προγραμματιστεί να κατασκευαστεί στην περιοχή ένα νέο σύγχρονο κτίριο.

Ιστορικά στοιχεία
Γύρω στο 1774, μετά τη διάλυση των Ιησουιτών, η βιβλιοθήκη τους μεταφέρθηκε στη λεγόμενη Λυκειακή Βιβλιοθήκη του Λάιμπαχ και σε αρκετές βιβλιοθήκες μοναστηριών. Η Λυκειακή Βιβλιοθήκη του Λάιμπαχ ιδρύθηκε με διάταγμα της Αυτοκράτειρας Μαρίας Θηρεσίας των Αψβούργων. Η υποβολή των νόμιμων αντιγράφων βιβλίων στη Λυκειακή Βιβλιοθήκη έγινε υποχρεωτική με ένα διάταγμα που δημοσιεύθηκε από την αυτοκρατορική κυβέρνηση το 1807, το οποίο αφορούσε αρχικά μόνο την περιοχή Καρνιόλα. Το 1919, η Λυκειακή Βιβλιοθήκη ονομάστηκε Κρατική Βιβλιοθήκη Αναφοράς και άρχισε να συλλέγει νόμιμα αντίγραφα βιβλίων από ολόκληρη τη Σλοβενία της εποχής. Την ίδια χρονιά, ιδρύθηκε το Πανεπιστήμιο της Λιουμπλιάνα (το πρώτο σλοβενικό πανεπιστήμιο) και η βιβλιοθήκη χρησιμοποιήθηκε για την εξυπηρέτηση των αναγκών του. Το 1921, άρχισε να αποκτά νόμιμα αντίγραφα βιβλίων από ολόκληρη τη Γιουγκοσλαβία. Ονομάστηκε Πανεπιστημιακή Βιβλιοθήκη το 1938.

Από το 1987 έχει προγραμματιστεί η κατασκευή νέου κτιρίου της Εθνικής και Πανεπιστημιακής Βιβλιοθήκης, με την ονομασία «NUK II».

Βιβλιογραφία 
 Gooding, Mel: National and University Library, Ljubljana, Architecture in Detail Series, Phaidon Press, 1997,

Παραπομπές 

Εθνικές βιβλιοθήκες
Βιβλιοθήκες στη Σλοβενία